ประกาศกระทรวงมหาดไทย เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภทในพื้นที่บางส่วน ในท้องที่ตำบลทุ่งโพธิ์ ตำบลสามตำบล และตำบลนาหมอบุญ อำเภอจุฬาภรณ์ จังหวัดนครศรีธรรมราช (เล่มที่ 5)

ประกาศกระทรวงมหาดไทย

ประกาศกระทรวงมหาดไทย
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด
หรือบางประเภทในพื้นที่บางส่วน
ในท้องที่ตำบลทุ่งโพธิ์ ตำบลสามตำบล
และตำบลนาหมอบุญ
อำเภอจุฬาภรณ์ จังหวัดนครศรีธรรมราช

อาศัยอำนาจตามความในมาตรา ๑๓ แห่งพระราชบัญญัติควบคุมอาคาร
พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยโดยคำแนะนำของอธิบดีกรมโยธาธิการและผังเมืองจึงออกประกาศกระทรวงมหาดไทยไว้
ดังต่อไปนี้

ข้อ ๑
 ในประกาศกระทรวงมหาดไทยนี้
อาคารพาณิชยกรรมประเภทค้าปลีกค้าส่ง
หมายความว่า อาคารที่ใช้ประโยชน์เพื่อการพาณิชยกรรมในอาคารหลังเดียวหรือหลายหลัง
ที่มีพื้นที่ใช้สอยอาคารรวมกัน เพื่อประกอบกิจการขายปลีกขายส่งสินค้าอุปโภคและบริโภคหลายประเภทที่ใช้ในชีวิตประจำวัน
ตั้งแต่ ๖๐๐ ตารางเมตรขึ้นไป แต่ไม่หมายความรวมถึงตลาดตามกฎหมายว่าด้วยการสาธารณสุข
และอาคารที่ใช้ดำเนินการเพื่อส่งเสริมหรือจำหน่ายสินค้าซึ่งเป็นผลิตผลหรือผลิตภัณฑ์ของชุมชน
บริเวณที่ ๑
หมายความว่า พื้นที่บริเวณดังต่อไปนี้
ทิศเหนือ เป็นเส้นขนานระยะ ๓๕๐ เมตร
กับศูนย์กลางทางหลวงแผ่นดินหมายเลข ๔๒๗๗
ตรงจุดที่อยู่ตามแนวเส้นตั้งฉากกับคอสะพานข้ามทางหลวงแผ่นดินหมายเลข ๔๒๗๗
ฟากตะวันตก ไปทางทิศตะวันออกเฉียงเหนือ บรรจบกับทางหลวงแผ่นดินหมายเลข ๔๑
และเป็นเส้นตั้งฉากระยะ ๓๐๐ เมตร กับศูนย์กลางทางหลวงแผ่นดินหมายเลข ๔๑
ไปทางทิศตะวันออก
ทิศตะวันออก เป็นเส้นขนานระยะ ๓๐๐ เมตร
กับศูนย์กลางทางหลวงแผ่นดินหมายเลข ๔๑ ไปทางทิศใต้
บรรจบกับเส้นแบ่งเขตตำบลนาหมอบุญกับตำบลสามตำบล
ทิศใต้
เลียบเส้นแบ่งเขตตำบลนาหมอบุญกับตำบลสามตำบลไปทางทิศตะวันตกบรรจบกับคลองเพกา
ฝั่งใต้
ทิศตะวันตก เป็นเส้นตรงไปทางทิศเหนือ
บรรจบกับจุดเริ่มต้น
เว้นแต่พื้นที่บริเวณที่ ๒
บริเวณที่ ๒
หมายความว่า พื้นที่บริเวณดังต่อไปนี้
ทิศเหนือ จดคลองสำนักไม้เรียบ ฝั่งใต้
เส้นขนานระยะ ๑๐๐ เมตร กับศูนย์กลางถนนเทิดพระเกียรติเจ้าฟ้าจุฬาภรณ์
จนบรรจบถนนเทิดพระเกียรติเจ้าฟ้าจุฬาภรณ์
และเส้นตรงที่ต่อจากเส้นขนานดังกล่าวตรงจุดที่ถนนประชาอุทิศ
บรรจบกับถนนเทิดพระเกียรติเจ้าฟ้าจุฬาภรณ์ไปทางทิศตะวันออกเฉียงเหนือตามถนนเทิดพระเกียรติเจ้าฟ้าจุฬาภรณ์
ระยะ ๑๐๐ เมตร และเส้นตรงที่ต่อจากเส้นขนานดังกล่าว ไปทางทิศตะวันออก
จนบรรจบกับถนนเทิดพระเกียรติเจ้าฟ้าจุฬาภรณ์ ฟากตะวันตก
ทิศตะวันออก เป็นเส้นขนานระยะ ๑๐๐ เมตร
กับแนวเส้นตรงที่ต่อตรงจากศูนย์กลางถนนประชาอุทิศ ไปทางทิศเหนือ และเส้นขนานระยะ
๑๐๐ เมตร กับศูนย์กลางถนนประชาอุทิศ เป็นเส้นขนานระยะ ๑๐๐ เมตร
กับศูนย์กลางถนนสาธารณะไม่ปรากฏชื่อ และเส้นขนานระยะ ๑๐๐ เมตร
กับแนวเส้นตรงซึ่งต่อตรงจากศูนย์กลางถนนสาธารณะไม่ปรากฏชื่อ ไปทางทิศใต้
ทิศใต้ เป็นเส้นตั้งฉากกับถนนประชาอุทิศ
ฟากตะวันออก ตรงจุดที่เส้นขนานระยะ ๒๕๐ เมตร กับศูนย์กลางถนนโครงการ สาย ก ๑
บรรจบกับถนนสาย ข เป็นเส้นขนานระยะ ๒๕๐ เมตร กับศูนย์กลางถนนโครงการ สาย ก ๑
เป็นเส้นขนานระยะ ๒๕๐ เมตร
กับแนวเส้นตรงซึ่งต่อตรงจากศูนย์กลางถนนสาธารณะไม่ปรากฏชื่อ ไปทางทิศตะวันออก
และเส้นขนานระยะ ๒๕๐ เมตร กับศูนย์กลางถนนสาธารณะไม่ปรากฏชื่อ
ทิศตะวันตก เป็นเส้นขนานระยะ ๑๕๐ เมตร
กับแนวเส้นตรงซึ่งต่อตรงจากศูนย์กลางถนนสาธารณะไม่ปรากฏชื่อ ไปทางทิศเหนือ
จนบรรจบกับคลองสำนักไม้เรียบ ฝั่งใต้ และฝั่งตะวันออก จดถนนสาธารณะไม่ปรากฏชื่อ
ฟากตะวันออก และที่ถนนสาธารณประโยชน์ (สถานีขนส่ง) โรงพยาบาลชุมชนจุฬาภรณ์
เส้นขนานระยะ ๑๐๐ เมตร กับศูนย์กลางถนนสาธารณะไม่ปรากฏชื่อ และเส้นขนานระยะ ๖ เมตร
กับคลองผักชะ ฝั่งตะวันออก
ทั้งนี้
ไม่รวมถึงสถานที่ราชการ สถาบันการศึกษา และศาสนสถาน
ทั้งนี้
ตามแผนที่ท้ายประกาศกระทรวงมหาดไทยนี้

ข้อ ๒
 ให้กำหนดพื้นที่บางส่วนในท้องที่ตำบลทุ่งโพธิ์
ตำบลสามตำบล และตำบลนาหมอบุญ อำเภอจุฬาภรณ์ จังหวัดนครศรีธรรมราช ภายในบริเวณแนวเขตตามแผนที่ท้ายประกาศกระทรวงมหาดไทยนี้เป็นบริเวณห้ามก่อสร้างอาคารชนิดและประเภท
ดังต่อไปนี้
(ก) ภายในบริเวณที่ ๑
ห้ามบุคคลใดก่อสร้างอาคารพาณิชยกรรมประเภทค้าปลีกค้าส่ง
(ข) ภายในบริเวณที่ ๒
ห้ามบุคคลใดก่อสร้างอาคารพาณิชยกรรมประเภทค้าปลีกค้าส่ง
เว้นแต่อาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารร่วมกันเพื่อประกอบกิจการขายปลีกขายส่งสินค้าอุปโภคและบริโภคหลายประเภทที่ใช้ในชีวิตประจำวัน
ตั้งแต่ ๖๐๐ ตารางเมตร แต่ไม่เกิน ๑,๐๐๐ ตารางเมตร
แต่ทั้งนี้จะต้องเป็นไปตามข้อกำหนดดังต่อไปนี้
(๑) ที่ดินแปลงที่ตั้งอาคารจะต้องอยู่ติดถนนสาธารณะที่มีช่องทางจราจรไม่น้อยกว่า
๔ ช่องทาง หรือมีขนาดเขตทางไม่น้อยกว่า ๒๐ เมตร
และจะต้องบรรจบกับถนนสาธารณะที่มีขนาดเขตทางที่เท่ากันหรือมากกว่า
(๒)
แนวศูนย์กลางปากทางเข้าออกของรถยนต์ต้องอยู่ห่างจากทางร่วมทางแยกที่เป็นทางบรรจบกันของถนนสาธารณะที่มีขนาดเขตทางตั้งแต่
๑๔ เมตรขึ้นไป ไม่น้อยกว่า ๑๐๐ เมตร
(๓)
มีอัตราส่วนของพื้นที่อาคารคลุมดินต่อพื้นที่ของแปลงที่ดินที่ใช้เป็นที่ตั้งอาคารไม่เกิน
๐.๕
(๔)
มีอัตราส่วนของพื้นที่ใช้สอยรวมของอาคารต่อพื้นที่ของแปลงที่ดินที่ใช้เป็นที่ตั้งอาคารไม่เกิน
๑.๕
(๕) มีอัตราส่วนของพื้นที่ว่างที่จัดให้เป็นสวน
หรือบริเวณปลูกต้นไม้หรือการนันทนาการต่อพื้นที่ของแปลงที่ดินที่ใช้เป็นที่ตั้งอาคาร
ไม่น้อยกว่าร้อยละ ๒๐
(๖) มีที่ว่างด้านหน้าของอาคาร
ห่างจากเขตทางของถนนสาธารณะไม่น้อยกว่า ๑๐ เมตร
โดยวัดระยะจากขอบนอกสุดของอาคารถึงริมเขตทางด้านที่ติดกับแปลงที่ดินที่ใช้เป็นที่ตั้งอาคาร
(๗) มีที่ว่างด้านข้างและด้านหลังของอาคาร
ห่างจากเขตที่ดินของผู้อื่นหรือเขตทางของถนนสาธารณะไม่น้อยกว่า ๖ เมตร
โดยวัดระยะจากขอบนอกสุดของอาคารถึงเขตที่ดินของผู้อื่นหรือริมเขตทางด้านที่ติดกับแปลงที่ดินที่ใช้เป็นที่ตั้งอาคาร
(๘) อาคารที่มีความสูงเกิน ๑๐ เมตร
ต้องมีระยะห่างจากแนวเขตที่ดินซึ่งเป็นที่ตั้งอาคารศูนย์ราชการหลักของจังหวัดหรืออำเภอ
ศาสนสถาน โบราณสถาน สถานศึกษา ไม่น้อยกว่า ๒๐๐ เมตร
โดยวัดระยะจากขอบนอกสุดของอาคารที่ขออนุญาตถึงแนวเขตที่ดินของสถานที่ดังกล่าว
(๙) มีที่จอดรถยนต์ไม่น้อยกว่า ๑ คัน
ต่อพื้นที่อาคาร ๔๐ ตารางเมตร เศษของ ๔๐ ตารางเมตร ให้คิดเป็น ๔๐ ตารางเมตร
(๑๐) ที่พักมูลฝอย
ต้องมีระยะห่างจากเขตที่ดินของผู้อื่นหรือถนนสาธารณะไม่น้อยกว่า ๑๐ เมตร
และต้องมีระยะห่างจากสถานที่ประกอบอาหารและสถานที่เก็บอาหารไม่น้อยกว่า ๔ เมตร
แต่ถ้าที่พักมูลฝอยมีขนาดความจุเกิน ๓ ลูกบาศก์เมตร
ต้องมีระยะห่างจากสถานที่ดังกล่าวไม่น้อยกว่า ๑๐ เมตร
และสามารถขนย้ายมูลฝอยได้โดยสะดวก

ข้อ ๓
 ภายในบริเวณพื้นที่ที่กำหนดตามข้อ ๒
ห้ามบุคคลใดดัดแปลง หรือเปลี่ยนการใช้อาคารใดๆ ให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๒

ข้อ ๔
 ประกาศกระทรวงมหาดไทยนี้มิให้ใช้บังคับแก่อาคารที่มีอยู่แล้วในพื้นที่ตามข้อ
๒ ก่อนหรือในวันที่ประกาศกระทรวงมหาดไทยนี้ใช้บังคับ
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามตามที่กำหนดในข้อ
๒

ข้อ ๕
 ประกาศกระทรวงมหาดไทยนี้มิให้ใช้บังคับแก่อาคารที่ได้รับอนุญาตหรือใบรับแจ้งการก่อสร้าง
ดัดแปลง หรือเปลี่ยนการใช้ตามกฎหมายว่าด้วยการควบคุมอาคารหรือที่ได้รับอนุญาตตามกฎหมายเฉพาะว่าด้วยกิจการนั้น
ก่อนวันที่ประกาศกระทรวงมหาดไทยนี้ใช้บังคับและยังก่อสร้าง ดัดแปลง
หรือเปลี่ยนการใช้ไม่แล้วเสร็จ แต่จะขอเปลี่ยนแปลงการอนุญาตหรือการแจ้งให้เป็นการขัดต่อประกาศกระทรวงมหาดไทยนี้ไม่ได้

ข้อ ๖[๑] 
ประกาศกระทรวงมหาดไทยนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒ กันยายน พ.ศ. ๒๕๔๖
ประมวล 
รุจนเสรี
รัฐมนตรีช่วยว่าการ ฯ ปฏิบัติราชการแทน
รัฐมนตรีว่าการกระทรวงมหาดไทย

ฐิติพงษ์/ตรวจ
๒๙
พฤษภาคม ๒๕๕๐

[๑] ราชกิจจานุเบกษา
เล่ม ๑๒๐ (เล่มที่ ๕)/ตอนพิเศษ ๑๐๑ ง/หน้า ๑/๔ กันยายน ๒๕๔๖